Ο **Παναγιώτης Καρανικόλας** είναι πρώην ποδοσφαιριστής του Α.Σ. Λαμία και κορυφαίος σκόρερ των ελληνικών γηπέδων. Θεωρείται ως ο κορυφαίος ποδοσφαιριστής του Α.Σ. Λαμία και του Φθιωτικού ποδοσφαίρου.

Βιογραφία
---------

5-6-1968, Α.Σ. ΛΑΜΙΑ-ΠΑΟ 1-2 (κύπελλο, παράταση): Οι αρχηγοί των δύο ομάδων Παναγιώτης Καρανικόλας και Μίμης Δομάζος πριν από την έναρξη του παιχνιδιού, με τη διαιτητική τριάδα.
Γεννήθηκε στις 28 Ιανουαρίου 1942 στη Νέα Μάκριση Φθιώτιδας και σε ηλικία 4 ετών εγκαταστάθηκε με την οικογένειά του μόνιμα στη Λαμία. Το 1957, σε ηλικία 15 ετών ξεκίνησε να αγωνίζεται στην ομάδα της Παλλαμιακής, η οποία συμμετείχε στο Περιφερειακό Πρωτάθλημα και από την πρώτη στιγμή καθιερώθηκε στη βασική ενδεκάδα καλύπτοντας τη θέση του σέντερ φορ, ενώ αναδεικνυόταν κάθε χρόνο πρώτος σκόρερ του ομίλου του. Στην Παλλαμιακή αγωνίστηκε μέχρι το 1964, οπότε συνενώθηκαν οι ομάδες του Λαμιακού και της Παλλαμιακής και δημιούργησαν τον Α.Σ. Λαμία, που έλαβε μέρος στο Πρωτάθλημα της Β΄ Εθνικής κατηγορίας.

1968, Α.Σ. ΛΑΜΙΑ-ΕΘΝΙΚΗ ΕΝΟΠΛΩΝ 1-5: Οι αρχηγοί των δύο ομάδων, Παναγιώτης Καρανικόλας και Γιώργος Κούδας, ανταλλάσσουν αναμνηστικά πριν από την έναρξη του παιχνιδιού.
Στον Α.Σ. Λαμία ο Καρανικόλας διέπρεψε, αγωνιζόμενος από το 1964 έως το 1972 ως σέντερ φορ και αρχηγός της ομάδας, σε μια εποχή που αυτή διεκδικούσε με αξιώσεις την άνοδό της στην Α΄ Εθνική. Ως παίκτης είχε πολύ καλές τοποθετήσεις σώματος, ήταν εξαιρετικός ντριμπλέρ και διέθετε ευθύβολο σουτ. Την περίοδο αυτή απέκτησε πανελλήνια φήμη ως ποδοσφαιριστής, ενώ του δόθηκε η ευκαιρία να μεταγραφεί σε μεγαλύτερη ομάδα αφού τον ζήτησαν η ΑΕΚ, ο Παναθηναϊκός, ο Πανιώνιος και ο Εθνικός Πειραιώς, αλλά απέρριψε την προοπτική να εγκαταλείψει την ιδιαίτερη πατρίδα του. Την περίοδο που έπαιζε στον Α.Σ. Λαμία συναγωνίζονταν σε κάθε αγωνιστική με τον ποδοσφαιριστή του Α.Ο. Ξάνθη Αντώνη Αντωνιάδη για τον τίτλο του πρώτου σκόρερ της Β΄ Εθνικής. Ενδεικτικά, την περίοδο 1967-68 ο Καρανικόλας έφτασε τα 26 γκολ χάνοντας τον τίτλο του πρώτου σκόρερ στην κατηγορία από τον Αντωνιάδη για 2 τέρματα.

Ιστορική έχει μείνει η εμφάνισή του στον αγώνα Κυπέλλου με τον Παναθηναϊκό στη Λαμία στις 5 Ιουνίου 1968, όπου πέτυχε το 1-0 στο δεύτερο λεπτό των καθυστερήσεων, αλλά ο διαιτητής Κιτσούκαλης έκρινε σκόπιμο να κρατήσει άλλα 7 λεπτά καθυστερήσεις -χωρίς εύλογη αιτία- και στο διάστημα αυτό ισοφάρισε σε 1-1 ο Παναθηναϊκός με αποτέλεσμα να οδηγηθεί ο αγώνας στην παράταση. Εκεί αποκλείσθηκε ο Α.Σ. Λαμία με γκολ του Σταμάτη Βουρδαμή στο 120’. Τη χειρότερη στιγμή της ποδοσφαιρικής του καριέρας έζησε στις 31 Μαρτίου 1968 στον αγώνα «Α.Σ. Λαμία-Α.Ο. Τρίκαλα 2-2», όταν μετά το τέλος του ντέρμπυ κορυφής, οι φίλαθλοι τον θεώρησαν υπεύθυνο για την ισοπαλία.

Ο Παναγιώτης Καρανικόλας αγωνίστηκε, επιπλέον, αρκετές φορές με τη φανέλα της Εθνικής Ενόπλων, έχοντας συμπαίκτες σπουδαία ονόματα του Ελληνικού ποδοσφαίρου, όπως οι Μίμης Παπαϊωάννου (ΑΕΚ), Αχιλλέας Αθανασούλας (Πανιωνίου), Στράτος Σακελλαρίδης (ΠΑΟ), Γιώργος Μουρατίδης (ΠΑΟΚ), κ.α.

Η αποχώρησή του από την ενεργό δράση ήταν πρόωρη, σε ηλικία 28 ετών.

Το 2008 ο Πανελλήνιος Σύνδεσμος Αμειβόμενων Ποδοσφαιριστών (Π.Σ.Α.Π.) τον συμπεριέλαβε σε λεύκωμα  που εξέδωσε, μεταξύ των 500 καλύτερων Ελλήνων και ξένων ποδοσφαιριστών.

Σήμερα κατοικεί μόνιμα στη Λαμία και είναι συνταξιούχος του Δημοσίου.

Φωτογραφίες
-----------

* Γήπεδο ΠΑΟΓήπεδο ΠΑΟ
* Με την ΠαλλαμιακήΜε την Παλλαμιακή
* Α.Σ. Λαμία 1965Α.Σ. Λαμία 1965
* Λαμία-Καβάλα 1968Λαμία-Καβάλα 1968
* Λαμία-Καβάλα 1968Λαμία-Καβάλα 1968
* Α.Σ. Λαμία 1966Α.Σ. Λαμία 1966
* Α.Σ. Λαμία 1967Α.Σ. Λαμία 1967
* «Ένωσις Ποδοσφαιρικών Σωματείων Φθιωτιδοφωκίδος»«Ένωσις Ποδοσφαιρικών Σωματείων Φθιωτιδοφωκίδος»
* Παλλαμιακή 1961Παλλαμιακή 1961
* Συνέντευξη σε εφημερίδαΣυνέντευξη σε εφημερίδα

Πηγές
-----

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Παναγιώτης Καρανικόλας** |


|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Αλέκου Καΐλα, "33 Χρόνια από την Ίδρυση της Παλλαμιακής", Εκδόσεις "ΝΕΟΝ ΒΗΜΑ", Λαμία 1962
* Δημητρίου Θ. Νάτσιου, "Ιστορία του Λαμιακού Ποδοσφαίρου (1912-1999)", Λαμία 2000
* Δημητρίου Αμούντζια, "Α.Σ. Λαμία 1964-2002, Η Πορεία 38 Χρόνων", Λαμία 2003
* Κώστα Δ. Μπλιάτκα, "Ο Ψηλός", Εκδόσεις "Μοτίβο", Αθήνα 2007
* "Οι Κορυφαίοι των Γηπέδων" (έκδοση Π.Σ.Α.Π.), 2008
* Σύνδεσμος Βετεράνων Ποδοσφαιριστών Α.Σ. Λαμία

Παραπομπές
----------

1. ↑  "Οι Κορυφαίοι των Γηπέδων" (έκδοση Π.Σ.Α.Π.), 2008